આ નવ યોગેશ્ર્વરો પ્રભુના આદેશથી પ્રભુની પાસે આવી પહોંચ્યા. પ્રભુ સર્વેનું બહુમાન કરી ષોડશોપચારે પૂજન કરે છે. આ નવ યોગેશ્ર્વરે પ્રભુને પૂછ્યું : પ્રભુ ! અમોને અત્રે બોલાવવાનું શું પ્રયોજન છે ? પ્રભુએ પ્રત્યુત્તર આપતાં કહ્યું : ‘હે યોગેશ્ર્વરો ! ‘અધુના-કળીયુગમાં ધર્મનો પરાભવ તથા અધર્મનું પ્રાબલ્ય બહુ વધી ગયું છે. એથી આપણે પૃથ્વી ઉપર અવતાર લેવાની અતીવ આવશ્યકતા છે. જેમ માનસરોવરનો નિવાસી રાજહંસ પણ કોઈક વખતે અમુક કારણોના યોગે સમુદ્રજલમાં વિહાર કરવા જાય છે તેમ આપણે પણ સંસારપી સમુદ્રની સપાટી ઉપર અવતરવાની અને ત્યાંના (મૃત્યુલોકના) અનેક પ્રકારના અધર્મ, અન્યાય અને પાખંડમતના ભોગ થઈ પડેલા મનુબાલોના રોગ નિર્મૂળ કરવા અને તેમને સત્ય જ્ઞાનામૃતનું પાન કરાવી, ધ્યાન- ધારણા તેમજ ભક્તિયોગના અસલ માર્ગે વાળવાની ખાસ જરૂર છે. આવું શ્રીહરિનું સંભાષણ શ્રવણ કરી, નવનારાયણે પ્રાર્થનાપૂર્વક પ્રભુને કહ્યું કે ‘આપ અમોને અવતાર લેવાનું કહો છો, પરંતુ અમારે ક્યાં, કેવી રીતે અને કયા નામે અવતાર લઈ પૃથ્વી પર અવતરવું, એ જણાવી, આજ્ઞા કરો.’